جان کیري او براهیمي شام کې د امن په موضوع خبرې اترې کړې
د شام په موضوع د ډیر وخت راهسې د ځنډ ښکار غونډې د انتظاماتو په لړ کې جان کیري او لخدار براهیمي په لندن کې دي. سټیټ ډپارټمنټ یا د امریکا خارجه وزارت ویلي د شام په موضوع دغه غونډه باید په بیړنۍ توگه وکړی شي. د غونډې مقصد د شام د کړکیچ سیاسي حل لټول دي
واشنگټن — د امریکا خارجه وزیر جان کیري د عرب لیگ د پاره د ملگرو ملتونو خصوصي استازي لخدار براهیمي سره لیده کاته کړې او شام کې د امن د موضوع کیدونکې غونډې په اړه يي ورسره خبرې اترې کړې دي. د دواړو استازو ترمنځ خبرې اترې په داسې مهال شوي چې شام کې د تشدد په تازه پیښه کې موټر بم چاؤدنه کې لږ تر لږه ٢٠ کسان وژل شوي دي. د شام په موضوع د ډیر وخت راهسې د ځنډ ښکار غونډې د انتظاماتو په لړ کې جان کیري او لخدار براهیمي په لندن کې دي. سټیټ ډپارټمنټ یا د امریکا خارجه وزارت ویلي د شام په موضوع دغه غونډه باید په بیړنۍ توگه وکړی شي. د غونډې مقصد د شام د کړکیچ سیاسي حل لټول دي. سیریئن نیشنل کاونسل چې د حکومت تر ټولو اهمه مخالف ډله گڼلی کیږي، ویلي په غونډه کې به برخه نه اخلي. ډلې شام کې جگړې ته د نړي والې ټولنې په ردعمل تنقید کړی دی. بلخوا، د شام د ترکې په پوله د گل په ورځ موټر بم چاؤدنه کې لږ تر لږه ٢٠ کسان وژل شوي دي او گڼ شمیر نور خلک زخمیان شوي دي. د شام د انساني حقوقو یوې ډلې ویلي بم د دارکش کلې په بازار کې خلاص شوی دی. په سمدستي توگه د چاؤدندنې ذمه واري چا په غاړه نه ده اخستې. او هم د گل په ورځ د ریډکراس یا د سره صلیب نړي والې کمیټۍ ویلي د خپلو شپږ کارکونکو د تښتول کیدو پرته به هم شام کې امدادي کار نه بندوي.